Studenteraad-president 'laat wittes nie welkom voel' by Kovsies | Maroela Media
Dit is die mening van Tammy Wessels, die VF Plus se nasionale jeugleier, in reaksie op Dwaba se uitlatings kort ná sy verkiesing.
Dwaba het onder meer na die standbeeld van oud-president MT Steyn verwys en studente versoek om hom te help om "Steyn te laat val".
"Die UV se droom van versoening en gelyke geleenthede vir almal is die nekslag toegedien met die uitsprake van die nuutverkose SR-president. Onverdraagsaamheid, haat, nyd, wanbegrip, rassisme en 'n gebrek aan kennis was die ondertoon van Dwaba se toespraak en is 'n aanduiding van wat die komende termyn gaan behels," het Wessels Vrydag gesê.
Wessels het gesê dieselfde MT Steyn "wie se standbeeld glo vir sekere studente aanstoot gee" se visie was juis 'n hoër onderwysinstelling in die Vrystaat, naamlik die UV, waar "hierdie einste studente nou die voorreg tot hoër onderrig geniet".
"Dwaba, as 'n studenteleier, behoort van beter te weet. Hy behoort homself ten minste van die feite te vergewis alvorens hy opruiende, ondeurdagte en onverdraagsame uitsprake maak. Sy swak leierskap voorspel niks goeds vir die SR se termyn nie."
Sy het gesê die openbare deelnameproses wat met betrekking tot die toekoms van die standbeeld op die kampus van stapel gestuur is, word deur hierdie kwaadwillige uitsprake ondermyn.
"Studente wat mondelinge voorleggings gedoen het, was hoofsaaklik ten gunste van die behoud van die standbeeld. Hierdie voorleggings moet in ag geneem word en nie die betogende studente buite die lokaal nie, omdat hulle nie aan die diskoers deelgeneem het nie."
Wessels het gesê Suid-Afrikaners moet kennis neem van die verkiesing in die kleine op die UV-kampus. "Die EFF stel onverdraagsaamheid en rassisme ten toon oral waar hulle betrokke is. Sulke rassehaat mag nie geduld word nie. Kiesers en spesifiek die stemgeregtigde jeug mag nie toelaat dat beide hul geskiedenis én toekoms onteien word nie."
Sy het gesê alle studente behoort ewe welkom te voel op die kampus. "Almal se geskiedenis is belangrik en behoort bewaar te word. Standbeelde moet bygevoeg word, nie weggeneem word omdat 'n kultuur van haat en onverdraagsaamheid deur leierskap gekweek word nie," het Wessels bygevoeg.
"Die VF Plus sal met die rektor van die UV vergader ten einde die onverdraagsaamheid van die huidige studente-leierskap aan te spreek."
Universiteit van die Vrystaat VF Plus
Ons weet mos nou die EFF is die eintlike rassiste in hierdie land van ons. Word net weer 'n keer bewys.
Gaan hy nou aangekla word oor sy openlike haat teenoor blankes?
Of is die hele spul nou onaantasbaar?
Wou sou gebeur het as 'n blanke sulke dinge teenoor hulle kwyt geraak het?
Hy sou dan verseker al geskors gewees het.
Mnr Dwaba, ons is wit, só geskape en dit gaan nié verander nie! Aanvaar ons vir wie ons is en hou asseblief op diskrimineer! Moenie alle wittes oor dieselfde kam skeer nie asseblief! Net 'n baie klein persentasie is rassiste! Kom ons leef in vrede saam!